Id-Djalogu Ekonomiku u Finanzjarju bejn l-UE u l-Balkani tal-Punent u t-Turkija Brussell, 23 ta' Mejju 2017 Rappreżentanti tal-Istati Membri tal-UE, il-Balkani tal-Punent u t-Turkija, il-Kummissjoni u l-Bank Ċentrali Ewropew, kif ukoll rappreżentanti tal-banek ċentrali tal-Balkani tal-Punent u t-Turkija ltaqgħu għad-djalogu annwali tagħhom dwar il-politika ekonomika . Il-Programmi ta' Riforma Ekonomika (ERPs) tal-2017 tal-Balkani tal-Punent u t-Turkija li ġew ppreżentati jiddeskrivu l-qafas makroekonomiku u fiskali għall-perijodu medju kif ukoll riformi strutturali (li jolqtu oqsma bħas-swieq tax-xogħol u l-edukazzjoni, l-enerġija, l-innovazzjoni u l-ambjent tan-negozju) biex titjieb il-kompetittività u t-tkabbir fit-tul. Il-parteċipanti iddispjaċihom li l-ERP tas-Serbja kien ippreżentat b'dewmien sinifikanti. Il-programmi jkopru l-perijodi bejn l-2017 u l-2019. Il-parteċipanti ħadu nota tal-Konklużjonijiet tal-Presidenza fit-13 ta' Diċembru 2016 li jiddikjaraw li l-Kunsill Affarijiet Ġenerali ħa nota tal-komunikazzjoni tal-Kummissjoni dwar il-Politika ta' Tkabbir tal-UE u tar-rapporti, li għandhom konċentrazzjoni msaħħa fuq il-governanza ekonomika. Id-djalogu dwar il-governanza ekonomika mal-Balkani tal-Punent u t-Turkija huwa maħsub biex jippreparahom għall-parteċipazzjoni futura tagħhom fil-koordinament tal-politika ekonomika tal-UE. Id-djalogu jirrifletti sa ċertu punt il-proċess tas-Semestru Ewropew fil-livell tal-UE. Il-parteċipanti fakkru l-impenn li tiġi stabbilita sett ġdid ta' gwida politika mmirata biex jiġu appoġġati l-isforzi biex jiġu sodisfatti l-kriterji ekonomiċi ta' Copenhagen. F'dan il-kuntest, il-Parteċipanti qablu li l-elementi tal-gwida politika tal-2016 li kienu għadhom ma ġewx implimentati bis-sħiħ kienu għadhom validi u li jinħtieġ li jiġu indirizzati minn dawk li jfasslu l-politika fil-Balkani tal-Punent u t-Turkija. [1] Il-Montenegro, is-Serbja, l-Eks-Repubblika Jugoslava tal-Maċedonja, l-Albanija u t-Turkija huma pajjiżi kandidati għall-adeżjoni mal-UE. [2] Il-konklużjonijiet ta' dan id-djalogu huma mingħajr preġudizzju għall-pożizzjonijiet tal-Istati Membri tal-UE dwar l-istatus tal-Kosovo. Ara l-paġna tal-laqgħa